Forslag til RÅDETS FORORDNING om indførelse af en frivillig FLEGT-licensordning for import af tømmer til Det Europæiske Fællesskab {SEK(2004) 977}

(forelagt af Kommissionen)

BEGRUNDELSE

1. Indledning

I maj 2003 vedtog Europa-Kommissionen en EU-handlingsplan for retshåndhævelse, god forvaltningspraksis og handel på skovbrugsområdet (FLEGT)( [1]). Rådets konklusioner om handlingsplanen blev vedtaget midt i oktober( [2]).

[1] KOM(2003) 251.

[2] Rådsdokument 13439/03.

I handlingsplanen er der fastlagt en ny og innovativ fremgangsmåde til forhindring af ulovlig skovhugst, hvor man søger at støtte udviklingslandenes indsats for at styrke god forvaltningspraksis ved hjælp af de incitamenter til god praksis, som EU's indre marked frembyder. Handlingsplanens hovedkomponenter er støtte til forbedret forvaltningspraksis i træproducerende lande og en licensordning, der skal sikre, at kun lovligt tømmer kommer ind i EU.

Licensordningen for tømmerimport vil blive gennemført på et frivilligt grundlag via partnerskabsaftaler med træproducerende lande og regioner, som er indforstået med at samarbejde med EU om dette anliggende.

I overensstemmelse med den anmodning, som Rådet fremsatte i sine konklusioner, har Kommissionen truffet følgende foranstaltninger med henblik på at holde fristen for rapportering, dvs. medio 2004:

1. Udarbejdelse af et udkast til forordning om en FLEGT-licensordning for import af tømmer.

2. Indledning sammen med medlemsstaterne af forhandlinger med træproducerende lande for at fastlægge deres mening om partnerskabsaftaler.

3. Udarbejdelse af analyser af yderligere lovgivningsmuligheder, som kan støtte handlingsplanens virkeliggørelse.

Nærværende forslag indeholder lovgivningsrammen for indførelsen af en sådan licensordning. Der er et rullende konsultationsprogram i gang med deltagelse af Kommissionen, interesserede medlemsstater og potentielle partnerlande. Der gøres detaljeret rede for disse konsultationer i bilaget til den henstilling med henblik på forhandlingsdirektiver, som fremlægges sammen med dette dokument. På grundlag af disse indledende drøftelser og andre politiske kontakter forelægges der sammen med dette forslag Rådet en henstilling med henblik på et mandat til at føre forhandlinger om frivillige FLEGT-partnerskabsaftaler.

Kommissionen har indledt en nærmere undersøgelse af, hvilke yderligere lovgivningsmuligheder der kan tages i brug til støtte for målene i FLEGT-handlingsplanen, og vil senere i 2004 aflægge rapport til Rådet herom.

2. Udvidet konsekvensanalyse

I en udvidet konsekvensanalyse er søgelyset rettet mod de økonomiske, sociale og miljømæssige virkninger af den foreslåede frivillige licensordning. Som hovedregel vil ordningen få de største virkninger i Afrika, hvor det lovlige udbud er begrænset i forhold til efterspørgslen i EU. I Asien og Latinamerika er EU-markedet af mere begrænset betydning.

Partnerlandene har udsigt til betydelige yderligere indtægter. De forventede miljømæssige fordele omfatter et formindsket pres på træressourcerne og de beskyttede områder. Forslaget har mere nuancerede sociale virkninger, idet tabet af lokale job i forbindelse med ulovlig skovhugst opvejes af de forbedrede metoder, som lovlige virksomheder i almindelighed betjener sig af. Der er en klar risiko for, at det ulovlige salg går til andre markeder, medens den lovlige produktion eksporteres til EU. Der bør træffes foranstaltninger til at dæmpe denne risiko i løbet af gennemførelsen.

Inden for EU vil forslaget muligvis give sig udslag i ændringer af prisen på og udbuddet af importeret tømmer. Den interne virkning ventes at blive beskeden. Prisen på tømmer vil måske stige, når det ulovlige tømmer ikke længere leveres til EU, men virkningerne på markedet vil afhænge af priselasticiteten for tømmerprodukter og den udstrækning, hvori substitutionsprodukter bliver attraktive.

Virkningernes omfang afhænger af den generelle dækning, der opnås under licensordningen. Virkningen vil antagelig blive minimal, hvis kun nogle få af EU's vigtigste eksportører medvirker, men kan forventes at stige, hvis alle vigtige eksportører medvirker.

Virkningerne af ordningens gennemførelse i tropiske lande vil antagelig blive mest mærkbare i seks medlemsstater, som tilsammen tegner sig for 83 % af EU's import af tropisk tømmer. Med hensyn til tømmer fra tempererede lande, navnlig Rusland, vil virkningen blive mest udtalt i de nordiske lande. EU's import fra Rusland er langt større end importen fra de tropiske lande, og det vil være nødvendigt at tage hensyn hertil ved udformningen af enhver frivillig licensordning i partnerskab med sidstnævnte land.

Bestemmelserne om overvågningen af ordningen vil blive optaget i gennemførelsespartnerskaberne med de træproducerende lande og er optaget i udkastet til forordning.

På dette grundlag foreslår Kommissionen en licensordning for import af tømmer, som skal gennemføres på et frivilligt grundlag via partnerskaber med træproducerende lande. Der fremsættes hermed et detaljeret forslag hertil.

2004/0173 (ACC)

Forslag til RÅDETS FORORDNING om indførelse af en frivillig FLEGT-licensordning for import af tømmer til Det Europæiske Fællesskab

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Rådet og Europa-Parlamentet har hilst meddelelsen om en EU-handlingsplan for retshåndhævelse, god forvaltningspraksis og handel på skovbrugsområdet (FLEGT) velkommen som et første skridt til at afhjælpe det påtrængende problem med ulovlig skovhugst og dermed forbunden handel( [3])( [4]).

[3] EUT C 268 af 7.11.2003, s. 1-2.

[4] Parlamentsdokument 7014/04.

(2) I meddelelsen om en EU-handlingsplan for retshåndhævelse, god forvaltningspraksis og handel på skovbrugsområdet (FLEGT)( [5]) er det slået fast, at en frivillig FLEGT-licensordning er et nødvendigt middel til at sikre, at kun lovligt tømmer kommer ind i EU.

[5] KOM(2003) 251.

(3) Det er en forudsætning for at kunne gennemføre FLEGT-licensordningen, at importen af relevante tømmerprodukter til Fællesskabets område underkastes et kontrolsystem, som tager sigte på at efterprøve skovhugst- og eksportprocedurernes lovlighed.

(4) FLEGT-licensordningen tiltrædes ved indgåelse af frivillige partnerskabsaftaler mellem EU og tredjelande og regioner. I henhold til sådanne partnerskabsaftaler skal eksporten af tømmer fra partnerlandene og -regionerne til EU ledsages af en enhedseksportlicens, som udstedes, hvis tømmeret er skovet i overensstemmelse med den relevante nationale lovgivning. Tømmer, der har oprindelse i et partnerland eller en partnerregion og uden nogen sådan licens ankommer til et sted i EU, der er udpeget til overgang til fri omsætning, vil ikke blive frigivet.

(5) Licensernes gyldighed for de relevante importerede tømmerprodukter bør efterprøves behørigt af de kompetente myndigheder i Fællesskabet og underkastes periodisk uafhængig revision samt overvågning fra en tredjeparts side, hvorom der skal opnås enighed med partnerlandene.

(6) Hver medlemsstat fastlægger sanktionerne i tilfælde af overtrædelse af denne forordning.

(7) De nødvendige foranstaltninger til gennemførelse af denne forordning træffes i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen( [6]) -

[6] EFT L 184 af 17.7.1999, s. 23.

UDSTEDT FØLGENDE FORORDNING:

KAPITEL I

GENSTAND OG DEFINITIONER

Artikel 1

1. Ved denne forordning indføres et fællesskabsregelsystem for import af visse tømmerprodukter med henblik på gennemførelse af den frivillige FLEGT-licensordning, der er omhandlet i meddelelsen om en EU-handlingsplan for retshåndhævelse, god forvaltningspraksis og handel på skovbrugsområdet (FLEGT)( [7]).

[7] KOM(2003) 251.

2. Den frivillige licensordning gennemføres i henhold til partnerskabsaftaler med træproducerende lande.

3. Indgåelsen af en partnerskabsaftale vil være ensbetydende med en specifik og bindende politisk forpligtelse for partnerlandene og -regionerne til at tiltræde FLEGT-licensordningen inden for en aftalt tidsplan, der fastsættes i nævnte partnerskabsaftale.

4. Partnerskabsaftalerne bør omfatte elementer af institutionel støtte, kapacitetsopbygning og faglig bistand med henblik på at lette gennemførelsen af den heri beskrevne licensordning samt yderligere foranstaltninger til bekæmpelse af ulovlig skovhugst og forbedring af skovsektorens forvaltningspraksis. De pågældende elementer vil blive udformet således, at de imødekommer forholdene og behovene i partnerlandene og -regionerne, og vil derfor blive beskrevet i de specifikke partnerskabsaftaler.

5. Denne forordning tilsidesætter eller erstatter ikke nogen gældende bestemmelser om toldformaliteter og kontrolforanstaltninger.

Artikel 2

I denne forordning gælder følgende definitioner:

(a) Ved "licensordning for retshåndhævelse, god forvaltningspraksis og handel på skovbrugsområdet" (i det følgende benævnt "FLEGT-licensordning") forstås den licensordning for handel med tømmer, som er forhandlet med partnerlande og -regioner

(b) ved "partnerland eller -region" forstås enhver stat eller regional organisation, for hvis vedkommende FLEGT-licensordningen er gældende

(c) ved "partnerskabsaftale" forstås den aftale, ved hvilken partnerlande eller -regioner forpligter sig til at gennemføre FLEGT-licensordningen

(d) ved "regional organisation" forstås en organisation, hvis medlemmer er suveræne stater, som har overdraget den pågældende organisation kompetence i anliggender, der er omfattet af FLEGT-licensordningen

(e) ved "FLEGT-licens" forstås et dokument af standardformat, som er uforfalskeligt, sikret mod manipulation og kontrollerbart, som refererer til en forsendelse tømmerprodukter som værende i overensstemmelse med FLEGT-licensordningens krav, og som er behørigt udstedt og valideret af et partnerlands eller en partnerregions kompetente myndighed

(f) ved "tredjepartsovervågning" forstås et system for uafhængig overvågning eller revision, som giver vished for, at der kun udstedes FLEGT-licenser for lovligt skovede tømmerprodukter

(g) ved "kompetent(e) myndighed(er)" forstås den eller de myndigheder, som et partnerland eller en partnerregion har udpeget til at udstede, validere eller efterprøve licenser

(h) ved "tømmerprodukter" forstås de i bilag II fastsatte produkter, hvorpå FLEGT-licensordningen finder anvendelse, og som importeres til EU i erhvervsmæssigt øjemed

(i) ved "ulovligt skovet tømmer" forstås tømmerprodukter, der er skovet i strid med den relevante nationale lovgivning i partnerlande eller -regioner

(j) ved "import" forstås produkters overgang til fri omsætning i henhold til artikel 79 i Rådets forordning (EØF) nr. 2913/1992

(k) ved "eksport" forstås fysisk afgang eller fjernelse fra hvilken som helst del af et partnerlands eller en partnerregions geografiske område

(l) ved "oprindelsesland" forstås det land, i hvilket produktet har sin oprindelse i henhold til Fællesskabets bestemmelser om ikke-præferentiel oprindelse

(m) ved "forsendelse" forstås en specifikt identificerbar sending af tømmerprodukter jf. bilag II.

KAPITEL II

IMPORTORDNING

Artikel 3

1. Denne FLEGT-importordning gælder kun for eksport fra partnerlande eller -regioner, som accepterer at deltage i den.

2. Partnerlandene og -regionerne tiltræder FLEGT-licensordningen ved at indgå partnerskabsaftalen med Fællesskabet. En aftalt plan for opfyldelsen af de deri indgåede forpligtelser specificeres i partnerskabsaftalen.

3. Partnerskabsaftalerne afspejler partnerlandenes behov og forhold, men skal indeholde bestemmelser om overvågning fra en tredjeparts side for at sikre, at FLEGT-licensordningen er gennemsigtig og troværdig.

4. Kommissionen afgiver henstillinger med henblik på et mandat til at føre forhandlinger om sådanne partnerskabsaftaler på Fællesskabets vegne i henhold til bestemmelserne i EF-traktatens artikel 300.

Artikel 3 a

Import af tømmerprodukter fra tredjelande er betinget af, at der fremlægges et gyldigt oprindelsescertifikat i henhold til artikel 47 i Kommissionens forordning nr. 2454/1993 som ændret.

Artikel 4

1. Overgang til fri omsætning i Fællesskabet af tømmerprodukter med oprindelse i partnerlande og -regioner er forbudt, medmindre sendingen af tømmerprodukter ledsages af en gyldig FLEGT-licens, der er udstedt af et partnerlands eller en partnerregions kompetente myndighed.

2. Hvor der i forvejen findes ordninger til efterprøvning af lovligheden af tømmerprodukter med oprindelse i partnerlande eller -regioner, kan FLEGT-licensen baseres på sådanne ordninger. Dette er betinget af, at de pågældende ordninger er vurderet og godkendt på grundlag af de vedtagne krav efter proceduren i artikel 12, stk. 2, således at der er den fornødne vished for de pågældende tømmerprodukters lovlige oprindelse.

3. Tømmerprodukter af arter, der er nævnt i bilag A, B og C til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed, fritages for dette krav. Kommissionen tager fem år efter denne forordnings ikrafttræden denne fritagelse op til fornyet undersøgelse efter proceduren i artikel 12, stk. 2.

Artikel 5

1. FLEGT-licensen fremlægges sammen med toldangivelsen med henblik på overgang til fri omsætning i Fællesskabet. Toldmyndigheden opbevarer den oprindelige FLEGT-licens sammen med toldangivelsen.

2. Toldmyndigheden giver Kommissionen eller personer eller organer, der er udpeget af denne, adgang til de oprindelige licenser, hvis der opstår problemer, som hæmmer FLEGT-licensordningens effektive funktionsmåde.

3. Toldmyndigheden giver personer eller organer, der af partnerlandene eller -regionerne er udpeget som ansvarlige for den uafhængige overvågning af FLEGT-licensordningen, adgang til de oprindelige licenser.

4. Toldmyndigheden afgør ved hjælp af en risikobaseret approach, der omfatter fysisk inspektion af forsendelser, om det er nødvendigt med yderligere kontrol af forsendelser. Med henblik på en effektiv overvågning af FLEGT-licensordningen kan Kommissionen søge at bekræfte, at der finder en passende kontrol og inspektion sted.

5. Hvis der består tvivl om licensens gyldighed, foretager toldmyndigheden yderligere kontrol og indhenter yderligere oplysninger i henhold til partnerskabsaftalen med det eksporterende land eller den eksporterende region.

Artikel 6

1. Hvis en toldmyndighed finder det godtgjort, at betingelserne i artikel 4 ikke er opfyldt, tilbageholder og konfiskerer den forsendelsen og træffer foranstaltninger i henhold til gældende national lovgivning.

2. Hvis en toldmyndighed finder det godtgjort, at undladelsen af at fremlægge en FLEGT-licens ikke er bevidst eller forsætlig, kan den frigive forsendelsen, forudsat at der er tilstrækkelig dokumentation for, at en gyldig FLEGT-licens eksisterer. Den gyldige FLEGT-licens skal forelægges den kompetente toldmyndighed inden for de frister, der er fastsat i artikel 256 i Kommissionens forordning nr. 2454/1993.

Artikel 7

Kommissionen meddeler alle toldmyndigheder i medlemsstaterne navnene på de af partnerlandene og -regionerne udpegede kompetente myndigheder og andre relevante detaljer vedrørende disse, bekræftede eksemplarer af stempler og underskrifter, der attesterer, at en licens er udstedt lovligt, og andre modtagne relevante oplysninger om licenser.

Artikel 8

1. Medlemsstaterne fremlægger senest i april hvert år en årsrapport, som indeholder følgende detaljerede oplysninger:

(a) mængderne af tømmerprodukter, som kommer ind i Fællesskabet under FLEGT-licensordningen, opdelt på de i bilag II specificerede HS-positioner samt på partnerlande og -regioner

(b) antallet af FLEGT-licenser, der fremlægges af hvert partnerland og hver partnerregion, og mængderne og typerne af omfattet tømmer.

Kommissionen kan fastsætte denne rapports format med henblik på at lette overvågningen af FLEGT-licensordningens funktionsmåde.

2. Medlemsstaterne forelægger senest i april hvert år Kommissionen en rapport om beslaglæggelser og opfølgende foranstaltninger, herunder følgende oplysninger:

(a) antallet af beslaglæggelser og mængden og værdien af de beslaglagte tømmerprodukter

(b) udviklingen med hensyn til indledte retsforfølgninger til fuldbyrdelse af denne forordning.

KAPITEL III

ALMINDELIGE BESTEMMELSER

Artikel 9

Kommissionen og partnerlandene og -regionerne kan efter de første erfaringer med gennemførelsen af denne forordning revidere og ændre licensens specifikationer med henblik på at forbedre dens sikkerhed, bearbejdning og funktionsmåde i henseende til FLEGT-licensordningen.

Artikel 10

1. Kommissionen kan med Rådets samtykke supplere og ændre listen over partnerlande og -regioner samt de kompetente myndigheder, som partnerlandene og -regionerne udpeger til at udstede og validere deres licenser, jf. bilag I. Med henblik på optagelse af yderligere partnerlande og -regioner i bilag I forelægger Kommissionen Rådet henstillinger med henblik på et forhandlingsmandat i henhold til bestemmelserne i EF-traktatens artikel 300.

2. Kommissionen kan med Rådets og partnerlandenes og -regionernes samtykke supplere og ændre listen over produkter, hvorpå FLEGT-licensordningen finder anvendelse, jf. bilag II.

Artikel 11

Kommissionen tilstræber at sikre en optimal gennemførelse af FLEGT-licensordningen, navnlig via et tæt samarbejde med partnerlandene og -regionerne. I dette øjemed udveksler Kommissionen især oplysninger med partnerlandene og -regionerne om handelen med tømmerprodukter og medvirker i fornødent omfang ved overvågningsaktiviteterne.

Artikel 12

1. Under udførelsen af sine opgaver bistås Kommissionen af et udvalg (i det følgende benævnt "udvalget"). Med henblik herpå nedsættes et passende udvalg inden for rammerne af den fastlagte komitologi.

2. Når der henvises til dette stykke, anvendes artikel 4 og 7 i afgørelse 1999/468/EF.

Perioden i artikel 4, stk. 3, i afgørelse 1999/486/EF fastsættes til ti arbejdsdage.

3. Udvalget fastsætter selv sin forretningsorden.

Artikel 13

Det i artikel 12 nævnte udvalg kan undersøge ethvert spørgsmål vedrørende anvendelsen af denne forordning. Sådanne spørgsmål kan rejses enten af formanden eller af en repræsentant for en medlemsstat.

Artikel 14

1. Alle fysiske eller juridiske personer, som leverer tjenesteydelser med direkte eller indirekte tilknytning til de aktiviteter, der er omfattet af artikel 4, har pligt til at udvise passende omhu, således at det kan fastslås, at de aktiviteter, hvortil de leverer tjenesteydelser, opfylder bestemmelserne i denne forordning.

2. Bevidst og forsætlig deltagelse i aktiviteter, der direkte eller indirekte har til formål eller til følge at omgå bestemmelserne i denne forordning, er forbudt.

3. Enhver oplysning om, at bestemmelserne i denne forordning omgås eller er blevet omgået, skal indberettes til Kommissionen.

Artikel 15

1. Oplysninger, der meddeles i henhold til denne forordning, må kun anvendes til de formål, hvortil de er givet.

2. Dokumenter, som Kommissionen er i besiddelse af, og som indeholder oplysninger om FLEGT-licensordningen, skal som hovedregel være tilgængelige for offentligheden. Dog kan visse dokumenter såsom dokumenter, der indeholder oplysninger af forretningsmæssig art eller vedrører privatlivets fred og den enkeltes integritet, fritages for dette krav eller i påkommende tilfælde i henhold til artikel 4 i forordning 1049/2001/EF om aktindsigt i Europa-Parlamentets, Rådets og Kommissionens dokumenter og artikel 287 i traktaten om oprettelse af Det Europæiske Fællesskab forudsætte et forudgående samtykke fra den tredjepart, hvorfra oplysningerne hidrører, før de offentliggøres.

3. Det er dog tilladt at videregive sådanne oplysninger, når Kommissionen er forpligtet eller bemyndiget hertil, navnlig i forbindelse med retssager. Ved en sådan videregivelse skal der tages hensyn til den pågældende persons retmæssige interesse i, at hans eller hendes fortrolighed ikke misbruges, og især at oplysninger om eksempelvis hans eller hendes identitet og forretningshemmeligheder ikke videregives, og drages behørig omsorg herfor.

4. Denne artikel udelukker ikke, at Kommissionen videregiver generelle oplysninger. En sådan videregivelse er ikke tilladt, hvis det er uforeneligt med det oprindelige formål med oplysningerne.

5. Hvis der sker brud på fortroligheden, har den, som oplysningerne kommer fra, ret til at kræve, at de bliver slettet, lades ude af betragtning eller berigtiges afhængigt af omstændighederne.

Artikel 16

Overholdelsen af denne forordning fritager ikke fysiske eller juridiske personer for helt eller delvist at overholde andre forpligtelser i henhold til anden fællesskabslovgivning eller national lovgivning.

Artikel 17

1. Hver enkelt medlemsstat fastsætter, hvilke sanktioner der skal pålægges i tilfælde af overtrædelse af bestemmelserne i denne forordning. Sådanne sanktioner skal være effektive, stå i rimeligt forhold til overtrædelsen og have afskrækkende virkning samt kunne forhindre, at de ansvarlige for overtrædelserne opnår økonomisk gevinst af deres handling. Desuden fastsætter medlemsstaterne, hvorledes beslaglagte tømmerprodukter skal behandles, når bestemmelserne i denne forordning overtrædes.

2. Indtil den lovgivning, der eventuelt er nødvendig hertil, er vedtaget, er de sanktioner, der skal anvendes ved overtrædelse af bestemmelserne i denne forordning, i givet fald dem, som medlemsstaterne har fastsat til gennemførelse af artikel 5 i forordning (EF) nr. 303/2002.

Artikel 18

Denne forordning anvendes:

(a) på Fællesskabets område

(b) på enhver person, der er statsborger i en medlemsstat, og på alle juridiske personer, enheder eller organer, der er oprettet eller stiftet i henhold til fællesskabsretten eller en medlemsstats lovgivning.

Artikel 19

1. Denne forordning træder i kraft på dagen for offentliggørelsen i Den Europæiske Unions Tidende.

2. Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, [...].

På Rådets vegne

Formand

[...]

BILAG I

Liste over partnerlande og -regioner under FLEGT-licensordningen og deres behørigt udpegede kompetente myndigheder jf. artikel 2, 4, 7 og 10

_____

BILAG II

Produkter, hvorpå FLEGT-licensordningen finder anvendelse

HS-pos. // Varebeskrivelse

4403 // Træ, ubearbejdet eller afbarket, afgrenet eller groft tildannet på to eller fire sider.

4406 // Jernbane- og sporvejssveller af træ.

4407 // Træ, savet eller tilhugget i længderetningen, skåret eller skrællet, også høvlet, slebet eller samlet ende-til-ende, af tykkelse over 6 mm.

4408 // Plader til fineringsarbejde (herunder sådanne plader fremstillet ved skæring af lamineret træ), til fremstilling af krydsfinér eller andet lignende lamineret træ samt træ, savet i længderetningen, skåret eller skrællet, også høvlet, slebet, splejset eller samlet ende-til-ende, af tykkelse ikke over 6 mm.

4412 // Krydsfinér, finerede plader og lignende laminerede træprodukter.